Kuno Järv | Reformierakond
jarv.kuno@gmail.com
Kandideerin esimest korda KOV-i valimistel ja seda sellepärast, et leian, et inimene peab olema poliitiliselt aktiivne. Arvan, et läbi poliitika saan panustada oma kodulinna Tallinna arengusse. Soovin, et Tallinn oleks tugev linn, kus on selge ja läbipaistev majandamine. Linn, kus on hea ja turvaline elada nii meil kui ka tulevastel linnakodanikel. Olen terve elu elanud Tallinnas, viimased 20 aastat Mustamäel. Olen näinud palju muutusi linnaelus ja seda, et palju on vaja veel teha.
Sama võib öelda liikluskindlustuse valdkonna kohta, kus olen töötanud erinevatel ametikohtadel 25 aastat, neist viimased 15 Eesti Liikluskindlustuse Fondis eksperdi-kahjukäsitleja ametikohal.
Kui osutun valituks, tahan aidata viia ellu Eesti Reformierakonna ideid ja mõtteid. Südamelähedasemad teemad on aga kõik, mis seonduvad liikluse ja liiklusvahenditega. Leian, et muutusi tuleb ellu viia ühistranspordi puhul, et teenust osutaksid keskkonnasõbralikud transpordivahendid. Veel on vaja muudatusi ühissõidukite liinidel, et need hõlmaksid põhilisi liikumissuundi ja linnaosasid.
Oluline on muuta liikluskorraldusvahendite abil inimeste liikumine turvalisemaks. Näiteks tuleks paigaldada helisignaaliga foorid vaegnägijatele. Turvaliseks tuleks muuta ohutussaared, kus lapsed seisavad vihmas ja tuisus kitsukesel saarel, kui kahelt poolt vuhisevad mööda suured veoautod, mis pole sugugi ohutud. Loetelu võiks jätkata.
Arendama peaks jalgrattastrateegiat ja looma ülelinnalise võrgustiku. Praegune rattateede kaart, mis on üleval Tallinna kodulehel, ei ole turvaline ega sõbralik.
Loodan, et osutun valituks ja saan panustada kodukoha arengu heaks, et oleks Tugev Tallinn, kus kõigil on hea elada ja töötada.